text: Flere omrejsende kriminelle bliver dømt
  23 januar 2013 kl. 14.17
  Grænsepolitiet får dømt stadig flere omrejsende kriminelle, der rejser rundt på tyvetogter i Danmark. Antallet af dømte blev i 2012 på 76 mod 31 året før.
  Udlændinge fra især Østeuropa kommer ofte til Danmark i bander. I en periode slår de sig ned i en base, hvorfra de drager rundt og begår kriminalitet. Tyvekosterne placerer de i depoter i for eksempel en skov, indtil de forlader landet.
  Leder af Udlændingekontrolafdelingen, Syd- og Sønderjyllands Politi, Palle Linné, peger på, at politiet ved hjælp af en særlig analyseafdeling får stadig mere erfaring i at afdække de kriminelles færden. Et stigende antal henvendelser fra borgere om mistænkelige personer er også til hjælp for politiet.
  - Det er væsentligt, at vi får fat i dem, inden de forlader lander, fastslår Palle Linné.
  Politiet får ofte de sigtede varetægtsfængslet i fire uger, og det giver mulighed for at finde gerningssteder og medskyldige.
  De 76 dømte sidste år er blevet draget til ansvar for 46 forskellige sager. 
  Forbryderne bliver som regel udvist fra Danmark i seks år, når de har udstået deres straf. Den går fra bøder til fængsel.
  